ODBRANA OPTUŽENOG ANDRIJE MANDIĆA OD 06.10.2017.GODINE

Dakle ja želim danas da ovdje pred ovim sudom, a posebno pred sudom javnosti, demontiram jednu opasnu optužnicu, da demontiram lažni državni udar, u kome su najaktivnije učešće uzeli predstavnici tužilaštva i vjerujem da će se uskoro, a svakako nakon promjene vlasti, ali i uskoro kada Crna Gora postane demokratska zemlja, te osobe naći ovdje za ovom govornicom, gdje se ja sada nalazim. O čemu se radi, radi se o tome da je na prošlim parlamentarnim izborima 16. oktobra, kada je bila više nego izvjesna pobjeda opozicije u Crnoj Gori, od strane jedne organizovane kriminalne grupe koja dugi niz godina upravlja Crnom Gorom, osmišljena ideja za lažni državni udar, koji je trebalo podmetnuti opoziciji i prvenstveno podmetnuti najjačem opozicionom subjektu Demokratskom frontu. Nijesu mala sredstva i ne mali broj ljudi angažovan u tom poslu. Mi smo u vremenu dok je državni tužilac pokušavao da nas smjesti u zatvor, dok su pokušavali ljudi iz vlasti da na razne načine nas ponize, čak je naše kolege u parlamentu iz dana u dan obavještavali javnost o svim nedostacima, o svim zloupotrebama i o svemu što je pratilo ovaj postupak. Dakle, ja želim prvo gradjanima Crne Gore da kažem ko sam ja, ja sam predsjednik nekadašnje Srpske narodne stranke, koju je osnovao profesor Božidar Bojović, koja nije htjela za razliku od stranke iz koje je nastala, da udje u koaliciju sa Milom Djukanovićem i Demokratkom partijom socijalista. Nakon toga postao sam predsjednik 2009.godine, Nove srpske demokratije koja je nastala ujedinjenjem Srpske narodne stranke i Narodne socijalističke stranke, koju je osnovao bivši predsjednik Crne Gore Momir Bulatović. Ja sam član predsjedništva Demokratskog fronda, koji je osnovan 2012. godine, ja sam neko ko je pretpostavljam jedini lider u Crnoj Gori neke političke parlamentarne stranke, koji živim na istoj adresi od svoje 11 godine, u kući koju je sagradio moj pokojni otac. Dakle nisam neki materijalni tip i nisam neko ko bi rizikovao bilo kakvu akciju, kojom bi uništio vlastito ime i vlastiti ugled. Ja znam da u ovom vremenu, kada je početkom 1990-tih, došlo do promjene vlasti u Crnoj Gori nasilnim putem i kada je tadašnja komunistička sirotinja, nagrnula da stiču milione dozvoljenim i nedozvoljenim putem, kada su se mnogi obogatili na nedozvoljen način, švercom, kriminalom, zloupotrebama u privatizaciji i tu prvenstveno mislim na nosioce u državnim strukturama, ne mislim o onom dijelu svijeta koji živi u podzemlju. Ja sam kao političar zajedno sa svojim kolegama, pružao tome veliki otpor. Stekle su negdje bile kockice i postavila se čitava situacija 2001.godine, da se promijeni vlast u Crnoj Gori, imali smo snažnu podršku jednog Dnevnog lista "Glas Crnogoraca", imali smo podršku nekih televizija, poput televizije "Elmag", odnijeli veliku pobjedu, ali je na žalost zbog korupcije i zbog onog prokletog novca, o kome je govorio ovdje Miloš Jovanović, jedan od optuženih, ni tada nije došlo do promjene vlasti. Najveća šansa za promjenu vlasti bila je na predsjedničkim izborima 2013.godine, ali naravno uz zloupotrebe, uz drskost i uz bezobrazluk koju je pokazao tadašnji šef režima i ta velika šansa nam je izmakla. 2016.godine, kada je sve bilo već zaokruženo od strane opozicije da se preuzme vlast, desila se takva situacija da su ljudi iz Demokratske partije socijalista iz bezbjednosnih struktura, iz tužilaštva napravili osmišljenu akciju, lažnog državnog udara. Za potrebe lažnog državnog udara, prethodnih dana su govorili ljudi, koji se nalaze ovdje pored mene i za koje želim da kažem da mi je čast da sam upoznao ljude, koji su aristokrate duha i morala u odnosu na one koji ih muče mjesecima držeći ih u zatvorima, da sam vidio kako su tipovani, da smo se upoznali, kako se pripremala čitava akcija i glavni cilj je bio odbraniti vlast po svaku cijenu. Kako se branila ta vlast po svaku cijenu dobro smo čuli od raznih vojvoda, vrlo smiješnih nadimaka Paja, Teleća glava, Zečeća šapa i slično,koji su saradnici Udbe, preko iskrenih patriota koji su namamljivani da dolaze na razne proslave, a sve da se nanese šteta najjačem opozicionom subjektu Demokratskom frontu. Šta je bio konkretni cilj. Konkretni cilj je bilo zaustaviti akciju koju je imao Demokratski front i saznanja na osnovu kojih smo obavijestili mislim 12. oktobra Specijalnog državnog tužioca i podnijeli krivičnu prijavu protiv NN lica koja su se dogovorila, da na dan izbora, prave probleme i ne dozvole da Demokratski front i opozicija preuzmu vlast u Crnoj Gori, nakon prebrojanih izbora. Sva naša kampanja i završnica i ta poslednja nedelja, sastojala se u tome, kako da odbranimo izbornu pobjedu, koja nam je bila više nego izvjesna. Utorak recimo drži se Konferencija za štampu, poslije rasprava koje smo imali, u Demokratskom frontu drži je Nebojša Medojević i Slaven Radunović i obavještavjau crnogorsku javnost, da lica iz crnogorskog režima, zajednički se dogovaraju i prave plan, kako da na dan izbora po završetku izbora, počnu sa provokacijama i da Demokratska partija socijalista i njen predsjednik neće predati vlast, onome ko je pobijedio na izborima. Podnose krivičnu prijavu specijalnom tužiocu, a kasnije kroz rekonsturkciju utvrdjujemo, da nakon pola sata nakon te Konferencije za štampu, u Centar bzebjednosti stiže izvjesni Paja Velimirović, gle čuda, koji obavještava da se sprema nešto strašno i da se spremaju svakakvi dogadjaji u Crnoj Gori. Ono što je za nas bilo važno i što smo svakako registrovali, to je činjenica da u petak i subotu, uoči samog dana glasanja, na stotine aktivista Demokratskog fronta privode se u Centar bezbjednosti, gdje se navodno s njima obavljaju razgovori, vezano za dogadjaj 24.10.2015.godine. Imam informaciju, evo ovdje smo je čuli, da su sva ova lica pohapšena u subotu veče, ali u nedelju na dan izbora u 2 sata ili u 1 sat, mi imamo direktni televizijski prenos sprečavanja takozvanog državnog udara u Crnoj Gori, čiji je cilj da se smanji izlaznost i da se onemogući pobjeda opozicije na ovim izborima. Ko je imao koristi od tog direktnog televizijskog prenosa, ko je imao koristi od upaljenih rotacionih svijetla policije, koja se vozila po Podgorici, zašto uveče kada su ova lica uhapšena, nije obaviještena javnost, nego se pravio spektakl i predstava kako se ona privode, kako se izvode iz marica i kako se uvode u tužilaštvo. Nema dileme da obični gradjanin, a kažem posebno sam zainteresovan za taj sud javnosti, može da izvede zaključak o čemu se to radilo ovdje u ovom postupku i kakve su namjere bile onih, koji su organizovali čitavu ovu akciju. Ja sam pominjao konkretno neka imena, jer mislim da sa ovom operacijom su upravljali oni koji su najviše vješti u manipulaciji. Izdvojio sam imena Stanka Subotića, Mila Djukanovića i Bebe Popovića. Mislim da su to ljudi koji stoje u pozadini čitave akcije, a dodatno me u svemu učvršćuje i njihova izjava, posebno predsjednika DPS-a, Mila Djukanovića da on o ovome nije znao ništa, nego da je saznao iz medija. Filip Vujanović predsjednik Crne Gore o ovome nije znao ništa. Saznao je iz medija. Ministar unutrašnjih poslova o ovome nije ništa saznao iz medija. Da li neko misli da su ljudi u Crnoj Gori naivni. Nisu, nego su to dovoljno inteligentni ljudi, koji su znali sve o ovome, ali daju sebi alibi kada počne stvar da se raspetljava, kada počne istina da se utvrdjuje i kada počne da se odgovara za državni udar, oni kažu pa mi smo rekli da o tome nismo ništa znali, onoga dana kada se to dešavalo, nego da smo sve to saznali iz medija. Dakle, radi se o jednoj opasnoj grupi koja je iz lažnog državnog udara, gdje su dominantnu akciju sprovodila dvojica ljudi Milivoje Katnić i Saša Sindjelić, za koje se utvrdilo da se najduže poznaju u Crnoj Gori od 2002.godine. Ne bi me iznenadilo do kraja ove priče, da se ovi odsutni Šišmakov, ovaj zanimljivog prezimena Popov Vladimir, nešto liči na ovoga Bebu Popovića, da se ispostavi da su i oni poznanici sa Milivojem Katnićem, podjednako kao što je i Saša Sindjelić. Dakle stvar će da se raspetlja, stvar će da se otvori na onaj najbolji mogući način, jer će istina u konačnom da pobijedi. Ono što ja želim da posebno naglasim i što želim posebno da istaknem kao činjenice u ovom montiranom procesu, da ljudi koji su osmišljavali ovaj proces, nijesu to radili na pamet, nego su slijedili jedan proces iz prošlosti Crne Gore. Nešto je o tome rekla gospodja Branka. Ja mislim da su te činjenice vezane za bombašku i Vasojevićku aferu i sami način dešavanja iz 1907 godine da se neko dosjetio i samo se desila repriza. 1907. godine u bombaškoj aferi.

Predsjednik vijeća:

Da se ne vraćamo na istoriju i šta je bilo, da se vratimo na ovu optužnicu. Vi ste dali da kažem, uvodno vaše stavove, mišljenja, kako je došlo do svega ovoga. Vi ste dužni da se izjasnite na ove činjenične navode koji su navedeni u optužnici, tako da se udaljavate od optužnice, na način što se vraćamo u istoriju.

Optuženi:

Ovo je veoma važno, ja iznosim odbranu onako kako procjenjujem i pronalazim činjenice, gdje su oni koji su montirali ovu aferu, gdje su našli uporište, ja ću da priložim argumentaciju, gdje su našli uporište. Dozvolite da i ja iznesem odbranu i činjenice onako kako ja procjenjujem da treba da iznesem. Vama mogu da se svide, mogu da vam se ne svide, ali to je moja odbrana.

Predsjednik vijeća:

Ne radi se o svidjanju ili ne. Kažem Vam da je po zakonu predvidjeno da se izjasnite na sve one činjenice koje su navedene u optužnom aktu, na način kako vi mislite da treba.

Optuženi:

A koji to član zakona meni zabranjuje da ja ovo govorim.

Predsjednik vijeća:

Ne možete da se udaljavate od optužnice i da se vraćamo na istoriju.

Optuženi:

Koji je to član zakona da ja ne mogu da se udaljavam. Citirajte mi ja sam učestvovao u glasanju ovog Krivičnog zakonika 2009.godine, pa Vas molim da mi navedete član koji mi ovo zabranjuje. Ja Vas molim da me ne prekidate i da omogućite da ja iznesem svoju odbranu, onako kako ja procjenjujem. Dakle, 1907.godine, to je važna godina, zato što je ona sudbinski podijelila Crnu Goru, kao što je ovaj proces danas dijeli Crnu Goru i ona je važna i u društvenom i istorijskom i u svakom drugom kontekstu, izvjesni Stevan Rajković, tipografski radnik pojavio se na Cetinju i donio bombe i rekao mi hoćemo da dignemo dvor u vazduh. To je nešto slično ovom Paji Velimiroviću, koji dolazi i kaže zbog Mojkovačke bitke, ja sam odlučio da spasim Crnu Goru. Izvjesni Djordje Nastić, austrougarski špijun dolazi i pojavljuje se kao svjedok saradnik, kao što se pojavljuje sada Saša Sindjelić, koji donosi navodno sve detalje kako se u Beogradu, ruski anarhisti i srpski nacionalisti dogovarali da lagumišu dvor Knjaza Nikole i da se svrgne s dinastije Petrović. Dakle, sve to što se dešavalo tada, čak i u presudi, koja je na brzinu donijeta u roku od 2 mjeseca i na teške kazne osudjeno 50 lica, zapravo 49, 6 na smrtnu kaznu, bivši predsjednik vlade Vlade Andrija Radović, moj imenjak dobio je 15 godina. Svi opozicioni političari su osudjeni na tešku robiju. To je onaj momenat, koji je teško podijelio Crnu Goru, kao što se danas kroz ovaj sudski proces, u suštini može podijeliti Crna Gora i zato je važno da u ovom kontekstu, iznesem svoje činjenice vezane i za ta dešavanja koja su u potpunosti identična današnjim. Tadašnji knjaz Nikola kaže: "Ja ću na ledjima unijeti svakog klubaša koji udje u parlament", Milo Djukanović danas kaže: Ja ću unijeti na ledjima svakog onoga ko iz jedne političke grupacije predje 15%". Svi znamo mi to nije vukabular Mila Djukanovića, da on nikada ne koristi takve formulacije, već da je to samo preuzeto, iz onog scenarija koji je pratio bombašku aferu iz 1907 godine, i gdje su se u suštini nadodavale i nadovezivale činjenice. Neki Stevo Lopičić iz tog vremena koji je bio specijalni islednik, kasnije je izdao brošuru i objašnjavao ko je sve učestvovao u namještanju, vjerujem da će i danas neko iz specijalnog policijskog tima, kada ovo sve prodje, izdavati brošure i pojašnjavati ulogu nekog Stefana Velimirovića, nekog Paja Velimirovića, osoba koje su puštene, pušaka koje su kupovane, kuće na Starom aerodromu, vlasništvo policijskog visokog funkcionera, svih zapetljancija i svih podmetačina koje su radjene u ovom slučaju. Dakle, istorija se u Crnoj Gori ponavlja kroz procese koje smo imali 1907 godine i danas se oni obnavljju. Ono što se podmeće i ono što se nameće Demokratskom frontu, ono što se pokušava uraditi Demokratskom frontu, kako bi se oslabila njegova snaga, do sada je donijelo odredjene rezultate. Evo ja 4 nedjelje sam ovdje u ovom hodniku, umjesto da sam na terenu i da radim da se borim protiv mojih političkih protivnika i političke konkurencije. Gospodin Nebojša Medojević, čeka i on sudski proces. Milan Knežević je tu u hodniku čeka odbranu. Polovini poslaničkog kluba se sudi i ta represija koja se vrši nad Demokratskim frontom, ja mislim da neće donijeti dobra ovoj zemlji i zbog toga je važno da ovdje pred sudom javnosti i pred ovim sudom upozorimo na sve činjenice. Ovaj čovjek je želio mene da uhapsi.

Predsjednik vijeća:

Nemojte da se obraćate lično, samo momenat samo da Vam kažete da podižete prste i da se lično obraćate, bilo kome u ovoj sudnici. Ovaj sud je dužan da vas upozori na to. Takodje, upozoravam Vas da shodno čl.100 st.5 ZKP-a je predvidjeno da ste dužni u neometanom izlaganju izjasnite o svim okolnostima i činjenicama koje Vas terete, a činjenice koje Vas terete su navedene u činjeničnom opisu optužnice i na te okolnosti ste dužni da iznesete svoju odbranu ili ako ne želite ne morate.

Konstatuje se da advokat Dušan Radosavljević, bez dozvole suda komentariše obraćanje suda, optuženom Andriji Mandiću, pa se zato opominje, jer remeti procesnu disciplinu.

Optuženi:

Ja upravo to i radim. Ja naravno želim da iznesem sve činjenice, ne dozvoljavam niti prihvatam da budem ponižen, a čak i u tom predlogu te optužnice i tu sam ponižen. Ja sam šef voznog parka i ekonom u kriminalnoj organizaciji, čiji je šef neki Šišmakov i neki Popov. Radim po njihovim upustvima, izvršavam njihova naredjenja, da bih na protivzakonit način došao do vlasti. Ja sam mogao u Crnoj Gori 2013. godine, da dodjem potpuno na zakonit način do vlasti, jer mi je tadašnji premijer preko predsjednika Srbije nudio da udjem u Vladi.

Predsjednik vijeća:

Nemojte da se vraćamo. Samo da Vam kažem, nemojte jer 2013.godina nije predmet optužnice. Mimo onoga što je optužnica, zaista vjerujte niti je predmet ovog suda, niti je ovaj sud dužan da o tome sluša i raspravlja. Dajte na ovu 2016.godinu da vidimo šta se dešavalo i ovo što vam se stavlja na teret, ovo što ste sada počeli da nastavimo u tom pravcu.

Optuženi:

Evo kada sam već pričao o bombaškoj aferi, da Vam kažem da je bio jedan proces koji je prethodio bombaškoj aferi i da je jedan od najvećih crnogorskih intelektualaca tog vremena, Marko Daković bez ometanja govorio 4 ure pred tadašnjim sudom. Govorio je najduže o Balšićima i Crnojevićima, pa Vas molim valjda smo za ovih 110 godina toliko napredovali, da mi omogućite da mogu da se izjasnim.

Predsjednik vijeća:

Naravno o svim činjenicama koje Vas terete.

Optuženi:

Ja sam u Haškom tribunalu evo da vam kažem i o nirbeškom procesu, tamo je onaj Gering pa do poslednjeg čovjeka kojima je sudjeno tamo, koji su ubili na milione ljudi omogućeno da govore i da se izjasne na sve činjenice i na sve okolnosti koje procijene da su važne.

Predsjednik vijeća:

One koje su predmet postupka i predmet optužnice po Zakonu o krivičnom procesu.

Optuženi:

Ovo je proces, koji prati javnost Crne Gore, ona se prati i u regionu. Ovdje su predstavnici medjunarodne zajednice. Ambasador Njemačke, ambasadorka Birtanije, saopštili su mi da će veoma pažljivo da prate ovaj proces jer od ovog procesa izmedju ostaloga, procjenjivat će se napredak u poglavlju 23 i 24. Zato sa ovakvim upadicama i nedozvoljavanjem da ja iznesem, to što ja mislim da je važno, mislim da nanosimo štetu ukupnim interesima ove zemlje. Vi dozvolite da ja slobodno neometalno iznesem što ja želim, što ja procjenjujem.Nemojte mi ograničavati. Nemojte me prekidati.

Predsjednik vijeća:

Naravno u skladu sa ovim što je navedeno u optužnici. Neću Vam ograničavati vrijeme. možete da govorite koliko god hoćete, ali samo u odnosu na činjenične navode optužbe.

Optuženi:

Ovo je vrlo važno, vrlo je važno da ja znači na nasilan i prevratan način, slušajući nekog Šišmakova i nekog Popova treba da me ta dvojica dovedu na vlast u Crnoj Gori, a istovremeno kada mi je nudjeno pola vlasti, ja sam to odbio nego sam odlučio da budem zavjerenik sa nekim Šišmakovim i sa nekom Popovim i da slušam njihova naredjenja, upustva, prevozim službenim autima članove organizovane kriminalne grupe i da kažem, evo ja sada da se izjasnim na ove navode, koji su namjerno tako sastavljeni samo da bi me ponizili, kao predsjednika parlamentarne stranke i kao nosioca liste ili prvog na listi Demokratskog fronta. Ja ne pristajem i ne prihvatam takav položaj, jer znam da u pozadini takve formulacije, je samo uticaj na glasače u Crnoj Gori, da se vrši uticaj glasače u Crnoj Gori, kako oni ne bi više glasali za Dmeokratski front, kako bi se oni odvratili od vjere, da opozicija može da promijeni vlast i da je sve to jedna velika režimska ujudurma, u kojoj postoje različiti igrači. Mnogi veoma rastegljivog morala i rastegljivih načela, ali sa veoma velikom željom da napakoste i da naude, onome koga procjenjuju da im je protivnik, pogotovo da im je politički protivnik. Prokleti novac, često citiram tu rečenicu, od kada sam je čuo ovdje od Miloša Jovanovića, je toliko iskvario strukture koje ne bi trebalo tako da se ponašaju, koje bi trebalo da služe na uzor svim. Zbog nekog stana i zbog nekih para, ljudi su danas u stanju svašta da urade i kada obavljaju i najodgovornije funkcije u ovoj zemlji. Dakle, da u ovom procesu demontirajući ovu optužbu, objašnjavajući kako smo sticajem okolnosti Milan Knežević, Mihailo Čadjenović i ja, kao i ljudi koji su došli iz Srbije medju kojima je danas odsutan evo i general Dikić, kako smo svi uvezani i upakovani, da bi se napravila predstava o lažnom državnom udaru i o terorističkoj organizaciji koja je za posledicu imala to i da se izmedju ostalog Crna Gora, na prevaran način bez referenduma uvrsti u NATO. Ova optužnica, a to je mislim gospodin Jovanović uradio, ova optužba vrvi od izraza Rusija, NATO, Srbin, četnici, vojvode, dakle, ona je po suštini svojoj politička optužnica i na nju se teško može odgovarati na drugačiji način, bez kako ja odgovaram danas. Bar za nekoga ko se bavi politikom i ko je dugi niz godina poslanik u Skupštini Crne Gore. Ja teško mogu na drugačiji način da iznosim odbranu, da pojašnjavam neke činjenice, ali ću se svakako posvetiti i konkretnim stvarima. Evo želim da se posvetim konkretnoj stvari, jednom čovjeku pukovniku Slavku NIkiću. Dakle u javnim nastupima, kada da se čitava stvar počela predstavljati kada je trebalo prikriti tragove zašto se onaj dan vršio direktni prenos državnog udara i ko je imao koristi od toga, organizuje se na prevaran način jedna televizijska emisija, gdje novinar te emisije i vlasnik portala koji je inače udbaš odavde iz Crne Gore, dovode izvjesnog pukovnika.

Predsjednik vijeća

Televizijske emisije, da vam kažem ja sam vam rekla i ranije , Slavko Nikić je svjedok predloženi, bit će saslušan ovdje i tada ćete imati pravo i sud i vi da ga pitate sve što treba. Nemojte mi o televizijskim emisijama.Ja sam Vas čula odlično što ste vi sada rekli. Da vi sa svoga aspekta na način na koji želite, politički to doživljavate i sve, ja vam kažem, ovaj sud ima optužnicu, ima optužene, ima krivična djela. Dužan je po zakonu da se bavi samo time. Ne možemo da uvodimo Slavka Nikića sa televizijske emisije. Slavko Nikić je svjedok i ono što kaže u ovoj sudnici, to će cijeniti sud. Sud ne može da sudi na osnovu televizijskih emisija, mimo što se kaže u ovoj sudnici.

Optuženi:

Dakle, u jednoj javnoj izjavi se saopštava, da je kod izvjesnog Slavka Nikića, dolazio lažni Rus i izvjesni Ananije Nikić, da su oni od njega tražili odredjene stvari, da u Crnoj Gori može izvjesti nešto što bi bilo interesantno u Crnoj Gori, objašnjavajući da su tražili od mene bilo kakvo krivično djelo, ja bih ih prijavio policiji i nudeći jedan jedini materijalni dokaz. Broj registarskog vozila ko ih je dovezao, kao i snimak tog vozila koje ih je dovezlo, koje je imalo registarske tablice PGTE508. Dakle jedan jedini dokaz koji nudi taj čovjek. Da bi se od strane novinara to proslijedilo sve tužiocu i da bi se kasnije kroz navodno utvrdjivanje činjenica taj i jedini materijalni dokaz bagatelisao, a uveo u igru Mihailo Čadjenović i uveo u igru Andrija Mandić ,da bi se napravila nekakva kopča, sa grupom koja je tipovana i koja je dovodjena u Crnu Goru, da bi bila pohapšena za potrebe pobjede Demokratske partije socijalista, na izborima 16. oktobra. Tako podmetanje, a evo gledao sam pažljivo i slušao, šta je saopštavo taj gospodin koji je svjedok, i koji će do kraja ovog procesa vjerujem moći da nam kaže, o čemu se sve radi, ali takvo podmetanje i takvo uvodjenje i na osnovu takvih činjenica, pokušaj ponižavanja, hapšenja, lišavanja slobode, urušavanje najjače opozicione političke organizacije, nije zabilježen ni u Turskoj. Ja mislim da zloupotreba vlasti, tako što će se iskrivljivati izjave koje se daju kroz razne televizijske emisije ili saopštavaju u knjigama, zaboravljajući činjenice da ta lica govore i o drugim stvarima, da govore o ubistvu ministra Pavla Bulatovića, da govore o ubistvu Zorana Djindjića, da se na svakom koraku pojavljuju sa obiljem informacija, sa kojima raspolažu sa saznanjima o najtežim krivičnim djelima, ne možemo reći a da se ovdje u ovom slučaju nije pristupalo selektivno i to tako selektivno da se nanese šteta najjačoj opozicionoj političkoj grupaciji i meni kao predsjedniku Nove srpske demokratije i poslaniku Skupštine Crne Gore. Ja sam oštećen, samim otvaranjem ovog procesa. Samom potrebom da ja svakog dana moram da sjedim ovdje na ovoj klupi i samim poniženjem da sam doveden u situaciju da jedno vijeće koje nije formirano u skladu sa Zakonom je potvrdilo optužnicu, koju nije trebalo potvrditi. Ali, sve što dodje, ja sam mu naredan i ne samo ja nego čitava organizacija koju predvodim. Ono što je za mene bitno i važno, da je Nova srpska demokratija i Demokratski front, da su planirali prevrat u Crnoj Gori mi bi ga izveli i niko nas ne bi zaustavio, ali ga nijesmo planirali. Mi smo se opredijelili za nenasilni otpor 2015.godine, kada smo napravili proteste opredijelili smo se i stalno saopštavali i trpjeli policijske batine, istrpjeli batinaše koji su izlazili iz zgrade Vlade, sa onim bezbolkama čiji snimci uredno postoje i koje tužilaštvo do dana današnjeg nije pronašlo. Napravili redarsku službu, koja nas je posle toga štitila i misli neko, ali teško je prevariti gradjanina Crne Gore, da ćemo mi sa nekom žalošću, Milošem Jovanovićem da rušimo crnogorski režim, uz svo poštovanje svih ovih ljudi, koji su došli iz Srbije, naša politička organizacija, moja politička organizacija na čijem sam čelu, okuplja patriote, okuplja ljude koji vole svoju zemlju, koji vole svoj narod. Mnogo je tamo ljudi koji su bili učesnici ratova i da smo se opredjeljivali za takav opasni scenario, za takvu opasnu radnju, vjerujte da je logično bilo da to radimo na drugačiji način, a ne na ovaj kako nam to tužilaštvo pokušava podmetnuti. Crna Gora punih 300 godina vlast nije promijenila demokratskim putem. Sve smjene vlasti u Crnoj Gori su bile jedna vrsta državnog udara ili neke vrste puča. Čak i 1989.godine to je jedan od zadnjih državnih udara i ovaj predsjednik današnje Demokratske partije socijalista i prethodni, rizikovali su svoje glave, jer je tada bio takav Ustav da su mogli da ih strijeljaju, za to što su radili 1988. i 1989.godine. 1997.godine, izvršen je jedan državni udar. Dakle Crne Gora je puna državnih udara i ako gledate na praksu promjena vlasti u Crnoj Gori, ona je više praksa državnih udara i nasilnih promjena vlasti, jer za 300 godina, na žalost demokratski nismo uspjeli ni jednom da smijenimo vlast. 16. oktobra je trebalo to da se desi, ali zbog nasilja za koji se opredijelio režim, podmećući lažni državni udar, to se nije desilo. Prepoznali smo ih, otkrili smo ih, u utorak smo obavijestili državnog tužioca, podnijeli krivične prijave. Plan prvobitni koji su imali, vezano za organizaciju državnog udara, uvoženje oružja od strane nekog Paje, Sindje, Mindje, to je moralo da se promijeni na brzinu, jer je trebalo da se predje na novi scenario. Ono što je nepobitno utvrdjeno, to je da je svjedok saradnik, jedino koga je poznavao u Crnoj Gori, to je Milivoja Katnića, glavnog specijalnog tužioca 2002. godine, jer je svjedok saradnik čovjek koji je osudjen za teško ubistvo u Hrvatskoj i taj njegov teški položaj je zloupotrebljavan od strane Službe državne bezbjednosti Srbije, od Službe državne bezbjednosti Crne Gore i drugih djelova službe.

Predsjednik vijeća:

Doći će i svjedok saradnik, pa ćete imati priliku i da pitate njega sve što mislite da treba. Znači ja Vas opet vraćam. Ajmo na ovaj činjenični opis konkretno, ovo što Vam se stavlja na teret u tom pravcu i na te činjenice da se izjasnite.

Optuženi:

Činjenični opis je takav da se činjenice moraju utvrdjivat,i ne samo ovdje u ovoj sudnici, ja sam tražio od kolega u parlamentu Srbije, da se u Odboru za bezbjednost Srbije utvrde činjenice vezane za nabavku oružja i krimunalnu radnju i kriminalnu organizaciju, koja se bavila švercom oružja na prostoru Srbije. To je veoma važno, jer za takvu kriminalnu radnju koja je prethodila lažnom državnom udaru, moralo je negdje da se nabavi oružje. Kakav je to državni udar, u kome nema nikakvog oružja. Čak i one praćke dovezene su nakon 16. oktobra i održanih izbora.

Predsjednik vijeća:

Ajmo na ovo što se Vama konkretno stavlja na teret, da se na to izjasnite.

Optuženi:

To što se mene stavlja na teret je takav podnivo da ja ne želim da se sada ja izjašnjavam po sistemu da li sam ja slušao Šišmakova, jer sam rekao da je ta optužnica lažna, da je ona uvredljiva, da je namjerno pisana, da bi mi se nanijela politička šteta. Ono što je meni velika čast, što u pritisku, što u lomljenju, što u ucjenjivanju, što u najnižim radnjama koje može da uradi neko ljudsko biće, što sam imao saradnike kao što je Mihailo Čadjenović, koji je sve to izdržao. Ja želim da mu se zahvalim, pošto želim da iskažem poštovanje svima vama koji ste došli iz Srbije, što sam Vas upoznao ovdje, jer pritisak koji je vršen na ljude ,koji su bili u mojoj blizini, pritisak koji je radjen, da bi neko saopštio laž i na osnovu laži mene neko osudio. Ovdje mi je jedan advokat rekao kada su pritiskali jednog od gospode iz Srbije, mislim da se radi o gospodinu Djordjeviću.Ne treba lagati jer je laž greh.

Predsjednik vijeća:

Samo Vam da Vam kažem, opet moram da Vas upozorim u ranijem, kada ste se ranije javljali, ovo nije Skupština u smislu, da Vaše političke stavove, način na koji govorite u Skupštini ne možete da koristite u sudnici. Ja sam Vama dozvolila 45 minuta, ste se Vi osvrnuli na način kako Vi mislite da treba. Ja Vas pozivam, ja sam dužna po zakonu da Vas pozovem da se izjasnite na činjenice i okolnosti koje su navedene u optužnici. Možete, ne morate. Sve ovo drugo kada saopštite, saopštili ste dalja priča, advokati, to je sve ono što nije za ovo mjesto. To možete u Skupštinu tamo gdje ste navikli na način i gdje imate pravo na taj način da govorite, sud je dužan da se drži činjeničnog opisa optužnice i onoga što se Vama stavlja na teret. Sud nije dužan da sluša, odnosno dužan je da onemogući sve ono što odugovlači postupak i ne služi razjašnjenju stvari shodno čl.318 ZKP-a. Zato Vas pozivam, ako mate vezano za ovaj činjenični opis koji je u odnosu na Vas izdvojen, izjasnili se na ovaj dio oko kriminalne organizacije, oko Šišmakova, ima ovaj drugi dio činjeničnog opisa, hoćete li da Vam ga pročitam, koji Vam se stavlja na teret, da li u tom pravcu imate nešto da se izjasnite ili ne. Ja razumijem da ste Vi poslanik, političar, da vi imate svoj način rada u Skupštini, ali Vi morate da znate da je ovo sud i da sud ima svoj način rada i bavljenja ovim poslom, na način kako to propisuje ZKP.

Optuženi:

Ja sam Vas i zamolio u početku ove priče, da mi kažete na osnovu kojeg člana zakona ćete Vi meni da zabranite da ja iznesem odbranu onako kako ja mislim da je za mene najbolje. Ovo su sve činjenice koje ja iznosim, koje su važne po mojoj ocjeni, za ovaj slučaj.

Predsjednik vijeća:

Ali se udaljavate od predmeta optužnice.

Optuženi:

Ako sam do sada potrošio 45 minuta, uz svo poštovanje svakoga i da mi ne uzme za grijeh niko, od drugih optuženih, ako su drugi mogli da koriste i cijeli dan za izlaganje, zašto bi vi mene sada ograničavali da ja iznesem odbranu onako kako ja tražim.

Predsjednik vijeća:

Uopšte niste ograničeni u vremenu samo vas pozivam da se vratite na činjenični opis optužnice i ono što vam se stavlja na teret.

Optuženi:

Ovo što iznosim, ovo su najvažnije činjenice. Ja sam vam rekao da je ovo politički montirani proces i ja dokazujem, kako se taj politički proces montirao. Nalazim utemeljenje koji se politički proces montirani oponašao u ovom slučaju, ko su izvodjači radova, ko je organizacija

Predsjednik vijeća:

Sve smo čuli.

Optuženi:

Ja od tih ljudi koji su tu pomenuti, ja ne poznajem nikoga od njih. Od ovih ljudi koji su došli iz Srbije, nikoga ne poznajem, ne znam Šišmakova, ne znam Popova, ne znam Slavka Nikića. Znam jedino Mahaila Čadjenovića, MIlana Kneževića, ne znam generala Dikića, ne znam Kristinu, mislim to su stvari ,u koje sada da ja vama nešto više od toga mogu da vam kažem ne mogu, mislim da su ljudi na osnovu montiranog političkog procesa od strane opasne kriminalne organizacije iz Crne Gore, upleteni u paukovu mrežu koja ih je na kraju svezala i poslala u Spuž, kako bi se zadovoljile potrebe grupe, koja drži vlast nekontrolisana već 30 godina. Nijesam ja slučajno rekao da u Crnoj Gori 300 godina, vlast nije smijenjena demokratskim putem i da su sve smjene vlasti bile i da istorijat smjene vlasti kod nas državni udari, pučevi, prevrati i ubistva, to je istorija Crne Gore. Mi možemo da sada kažemo da je Crna Gora današnja sredjena i da će sada u Crnoj Gori da potekne med i mlijeko. Nije tako. Ovaj proces može da ima posledice iste kao što je imao onaj proces iz 1907. Tada se podijelila Crna Gora i ta podjela od tada do danas traje, a ja vjerujem kao političar, da je naša obaveza da pomirimo Crnu Goru, što je i ideja Demokratkog fronta. Mi u Demokratskom frontu, vezano za NATO, gdje se pominje da sam trebao da zabranim, da je akcija osnovna bila da se zabrani ulazak Crne Gore bila da se zabrani ulazak Crne Gore u NATO i da je to bio cilj terorističke organizacije. Mi u Demokratskom frontu smo nastali na principu i dogovorili se da srpske političke stranke i crnogorske stranke, postignu jedan pošten politički dogovor, gdje ćemo poštovati i sva prava svima. I mi poštovati njihova prava i oni poštovati naša prava. To znači da ćemo ona pitanja, koja nas dijele, konkretno nas i Pokret za promjene koji je za NATO i mi koji smo protivnici NATO-a, da ćemo ga riješiti na demokratski način na referendumu. I da smo pobijedili na izborima tako što smo, da smo prebrojali one glasove, jer smo mi sigurno pobijedili, da nismo pokradeni na izborima, mi bi imali referendum o NATO-u, gde bi ste voljom narodnom opredijelili, hoćemo li da idemo u taj vojni savez ili nećemo. Cilj kradje izbora izmedju ostalog je bio da se dodje do opozicije, da se u parlamentu suprotno volji gradjana, suprotno provjeri te volje Crna Gora uvede u NATO. Politički mislim da to nije bio dobar put, ali razumijem zašto su naši protivnici stajali u organizaciji lažnog državnog udara i zašto su bile upletene sve strukture, koje su bile povezane kako sa kriminalnim strukturama, tako i sa bezbjednosnim strukturama, ne samo iz Crne Gore, iz država NATO-a, nego iz država regiona. Ono što je važno, po meni, u ovakvoj situaciji u kojoj se nalazi naše društvo, a vidimo da je opterećeno montiranim sudskim postupcima, to je da pokušamo, da kroz odgovore na suštinska pitanja, koja djelimično dodiruje ova optužnica, iako je većina ovih ovdje postavljenih pitanja ,dodiruje periferiju, svodi čitav problem na neku sitnicu, prethodnih dana kada sam slušao ispitivanje od strane tužioca, vjerujte mislio sam da se radi o nekoj maloj sitnoj parnici, da je neko nekoga izbaćario za 2-3 eura, a ne da se radi o terorističkoj organizaciji i kriminalnoj organizaciji.

Predsjednik vijeća:

Opominje se optuženi Andrija Mandić, da dok iznosi odbranu, ne komentariše saslušanja, koja su bila prethodnih dana i pitanja koja su postavljana od strane tužilaštva. Imat ćete vremena, naknadno u fazi postupka da vas upoznam sa odbranama, a vidim da ih već znate, da postavite odredjena pitanja. Stavlja vam se dalje na teret, izjasnite se oko vozila, oko organizatora kriminalne organizacije, stavlja vam se na teret, da ste na završnom predizbornom skupu, znate što piše Demokratskog fronta, čiji je jedna od lidera održan 14.10. zajedno sa okrivljenim Kneževićem, da ste pozvali gradjane da se okupe nakon završenog glasanja i zatvaranja biračkih mjesta, znate već, da li želite na taj dio da se izjasnite. To je ovaj činjenični opis, na koji treba da se izjasnite činjenično u odnosu na ovo.

Optuženi:

Hvala što ste me podsjetili. Dakle Demokratski front je imao jednu od najboljih izbornih kampanja koja je vidjena u Crnoj Gori i taj završni skup na kome smo govorili kao predsjedništvo Demokratskog fronta, poslao je završne poruke. Nismo poslali završne poruke, kakve smo planirali na početku kampanje, jer smo već u medjuvremenu bili obaviješteni i imali saznanja da se na sami dan izbora dostavili glavnom specijalnom tužiocu od strane Demokratske partije socijalista, pripremaju provokacije, jer ne žele da priznaju izborni poraz. Na tom završnom skupu, svakako da sam poslao vrlo ozbiljno upozorenje svakom članu naše stranke i svakom našem simpatizeru, a imali smo u izbornom procesu uključeno 10 ipo hiljada aktivista, da čekaju precizna uputstva, dok se ne prebroji i poslednji glasački listić. Dakle, mi imamo negativno iskustvo sa ovim režimom, da su na mirne proteste koje je organizovao Demokratski front 27.09.2015.godine, reagovali brutalnom silom, kada su ljudi prebijani, kada su ljudi hapšeni, kada su bez povoda ikakvoga, odvodjeni i pritvarani, ja sam tada uhapšen bio od strane SAJ-a i ovo meni nije prvi državni udar za koji mi se sudi, sudi mi se za još jedan, tako da sam ja navikao na torturu režima, ali ne želim i nijesam želio, da neko od naših pristalica prolazi kroz bilo kakvu vrstu torture i bilo kakvu vrstu pritiska. To da čekaju precizna upustva to je najbolji dokaz, da nije bilo nikakvog skupa zakazanog, na čemu počiva inače ta optužnica, da su ljudi došli na neki zakazani skup. Mi smo svaki skup posebno velike skupove, zakazivali u skladu sa zakonom. Čak i nakon rasturanja našeg šatorskog naselja 17. oktobra 2015.godine, kada je narod masovno izašao na ulice i kada su svi očekivali da ćemo mi 19-20-21. da nastavimo sa izlaskom, mi smo prekinuli akciju i zakazali skup 24, kako bi on bio zakazan u skladu sa zakonom i kako bi bio prijavljen u skladu sa zakonom. Dakle, da smo planirali neki skup naveče i da smo pripremali neki protest, mi bi ga uredno u skladu sa zakonom prijavili 5 dana ranije. To da čekaju precizna upustva, značilo je da svi budu na svojim mjestima u izbornim štabovima, da broje glasačke listiće, jer mi imamo opasnog političkog protivnika, koji krade izbore i moramo tome da se suprostavimo, tako što će svak da radi svoj posao. Neko je taj politički govor, a svi politički govori sadrže jednu dozu motivacije pristalica i zato se i zovu politički govori, jer grupa i zajednica koja je okupljena oko konkretnog političkog cilja, koja je okupljena oko političke ideje, ona ima i način komunikacije koji je odgovarajući za tu grupu i za te pristalice. Dakle, mi okupljamo čestito, pošteno, nekorumpirano biračko tijelo Crne Gore i oni od nas hrabri, kako ih je bog dao očekuju i hrabre poruke i mi smo se trudili te večeri, da im to prenesemo. Nikakav skup nije bio zakazan za to veče. Svako je trebao da čeka precizna upustva, kada se prebroji poslednji glasački listić i kada se prema procjenama koje su bile potpuno evidente, utvrdi da je pobijedio Demokretski front, ja bih lično zajedno sa predsjedništvom Demokratskog fronta pozvao ljude da slavimo i treba da slavimo posle 300 godina, da se prvi put smijeni demokratski vlast u Crnoj Gori. Na žalost, zbog lažnog državnog udara, konkretno zbog direktnog televizijskog prenosa, akcije navodnog sprečavanja državnog udara, smanjena je izlasnost, odradjen je prljavi posao za Demokratku partiju socijalista, koja je na taj način obezbijedila uz pomoć partnera iz Bošnjačke albanske i hrvatske nacionalne zajednice parlamentarnu većinu. Da nije bilo toga, danas bi bila potpuno drugačija situacija i ovdje bi sigurno uloge bile drugačije, jer bi se moralo odgovarati za ono što se pripremalo za dan izbora.

Predsjednik vijeća:

Nadalje Vam se stavlja na teret da ste prihvatili da angažujete druga lica, radi vršenja usluga kontranadzora, nabavljanja opreme za detekciju uredjaja za nadzor, ometača, praćenja signala kao izrade plana evakuacije izvlačenja na dan i nakon parlamentarnih izbora, pripadnika kriminalne organizacije i vrši druge poslove i zadatke, koji su mu namijenjeni. Imate li što u odnosu na ovaj činjenični dio da se izjasnite.Ovaj plan evakuacije.

Optuženi:

Naravno da mogu ja da se izjasnim na sve bez ikakvih problema, jer to su sve izmišljotine, to su sve podmetanja. To je sve ona najniža improvizacija, gdje se računalo da će se jedan dobri i čestit momak slomiti u zatvoru, tamo pa da će se na osnovu toga moći graditi i održati ta lažna optužnica. Moj odlazak jedan koji sam imao u Jerusalim i veoma sam ponosan kao pravoslavni hrišćanin što sam bio na veliku subotu uoči vaskrsa, da sam bio u najvećem hrišćanskom svetilištu u Crkvi Hristovog groba na Golgoti i da sam prisustvovao kada je Jerusalimski patrijarh Telofil upalio blagotetni oganj, pa naravno da nema aerodroma do Jerusalima, nego do Tel Aviva, u nečijoj glavi, možete li zamisliti kakav je to način razmišljanja, neko je tu skockao kontranadzor veliku opasnu akciju, iako sam se ja zajedno sa igumanom Manastira Cetinjskog Metodijem, vratio ovdje sletio na Podgorički aerodrom, jer je on donosio iz Jerusalima blagodetni oganj. Dakle, ta podmetanja, ti niski udarci koje sadrži optužnica, koji za posledicu treba da imaju nanošenje političke štete, vratit će se kao bumerang onima koji su to osmislili, a ja znam dobro da iza toga ne stoji samo tužilaštvo, nego stoje oni koji su mnogo opasniji, oni koji su mnogo vispreniji za političke borbe i koji znaju kako se treba zastavljati narastajuća snaga, kao što je to bio Demokratski front. Ja bih Vas sada zamolio ako mogu da dobijem jednu malu pauzu, jer bih želio da se konsultujem sa mojim advokatima. Želio bih da obavim jednu konsultaciju. Oni inače su moji prijatelji, više nego što su advokati, jer sam ih zamolio da mi pomognu oko ove optužnice, ako nije neki problem, i ako bih ja mogao da dobijem.

Predsjednik vijeća:

Vi mate pravo da se konsultujete sa svojim braniocem, shodno ZKP-u, ali mislila sam da ste to već obavili. ako tražite sada ja ću vam naravno omogućiti, samo još jednom, koliko vam treba za konsultaciju.

Optuženi:

10 minuta.

Predsjednik vijeća:

Izvolite.

Optuženi:

Meni je bila potrebna konsultacija iz razloga što ja prosto nemam nikakav podsjetnik, jer nisam želio da imam neki papir, pa mi je neophodno bilo da sa advokatima popričam na temu, što sam to izostavio, od onoga što procjenjuju i oni i što je važno.

Predsjednik vijeća:

Naravno sve ono što je po ZKP-u, bit će Vam dozvoljeno Vama i svima. Izvolite.imate li još nešto.

Optuženi:

Dakle kao politička organizacija Demokratski front kao Nova srpska demokratija, veoma smo zainteresovani ne za komunikaciju unutar političkog prostora Crne Gore, nego i za saradnju sa sličnim organizacijama iz inostranstva. U tom kontekstu Nova srpska demokratija ima potpisan ugovor sa jedinstvenom Rusijom vladajućom strankom u Rusiji na čijem čelu se nalazi premijer Medvedev a to je inače stranka koja snažno podržava i kandiduje predsjednika Rusije Putina na svim izborima i daje mu podršku. Mi smo jedna od stranaka iz Crne Gore, pored Demokratske narodne partije gospodina Kneževića, a ranije je imao i potpisan sporazum sa jedinstvenom Rusijom i imale potpisan sporazum sa jedinstvenom Rusijom i Demokratska partija socijalista. Ja ne znam kakva je sudbina sada tog njihovog ugovora. Ja sam bio jedan od onih koji je na sastancima sa jedinstvenom Rusijom, tražio da raskinu oni ugovore sa Demokratskom partijom socijalista, jer mislim da partneri treba da bude u političkoj ravni, korektni, pošteni jedni prema drugim. Zbog tih odnosa sa strankom jedinstvena Rusija, često sam putovao u Moskvu zajedno sa mojim prevodiocem, članom stranke, Ananijem Nikićem, koji je jedan od osumnjičenih ili okrivljenih u ovom postupku, čovjekom kojeg sam upoznao 2015. godine i čovjekom koji je doveo veliki broj televizijskih ekipa iz Rusije, koji nam je pomogao u probijanju medijske blokade, čovjeku o kojem imam veoma dobro mišljenje, za razliku od medija kojega po nalogu specijalnih službi Crne Gore satanizuju i o njemu govore sve najgore, dok se on prema informacijama sa kojima raspolaže njegova porodica, a na osnovu zahtjeva iz Crne Gore, nalazi u zatvora u Rusiji, ja sam dakle, na tim sastancima, u tim razgovorima i to ne samo u jedinstvenoj Rusiji, nego u razgovorima u Ruskoj DUMI sa predsjednikom Ruske DUM-e Sergejom Nariškinim i njegovim najbližim saradnicima u Ministarstvo inostranih djela Rusije u predsjedničkoj administraciji, dakle na mnogim važnim adresama, uspio da prenesem političku poruku saveza političkog kome pripadam i stranke na čije sam čelo. Slijedeći tradiciju nekadašnje Crne Gore, da se grade najbolji mogući odnosi sa Rusijom, koja je bila vjekovna zaštitnica Crne Gore, smatrao sam to svojom obavezom, a i svakako da u Crnoj Gori postoji ogroman broj ljudi, pogotovo glasača naše političke stranke, kojima je to jedno od važnih pitanja. U ovoj optužnici se taj moj odlazak u Rusiju, dovodi u direktnu vezu sa vršenjem nekakvih krivičnih djela, pa želim eto da naglasim da sam bio gost i u Britanskom parlamentu, u Američkom kongresu, u Ministarstvu spoljnjih poslova Njemačke, u Parizu, nema gotovo jednog parlamenta u Evropi, gdje nisam bio u nekim razgovorima i gdje nisam bio gost i gdje ne postoje ljudi i političari sličnih shvatanja i sličnih političkih organizacija, kao što je organizacija na čijem sam ja čelu. Dakle, taj dobri odnos, taj dobri duh koji smo uspjeli da izgradimo sa jedinstvenom Rusijom, koji je izmedju ostalog imao za posledicu, gdje veliki broj ljudi iz Rusije, Crnu Goru doživljava kao najbližu, da veliki broj turista iz Rusije dolazi i ostavlja novac u Crnoj Gori, to sam smatrao od posebne važnosti, jer je to donosilo korist kako nama, tako svakako i drugoj strani. To što je jedna grupa ljudi, ja ne znam da li oni postoje ili ne postoje neki Šišmakov neki Popov, predstavljena kao ljudi koji su za potrebe Ruske države, ovdje planirali nešto strašno, to nema nikakve veze samnom. Ja kažem, ne bi me iznenadilo do kraja ovog procesa, da se utvrdi ono što se utvrdilo vezano i za svjedoka saradnika, da se ta dvojica ljudi koji su navodno osumnjičeni i koji su zastupnici ruskih nacionalnih interesa, na kraju ako uopšte postoje zastupnici interesa male lokalne kriminalne grupe iz Crne Gore, mnogi su odlazili u Lunganski i Dombas iz Beograda, najveći broj je išao, onih koji su išli da špijaju iz NATO pakta, jer je tako najlakše prići pod firmom patriotizma i velike šubare, ali je takodje mnogi koji se predstavljaju kao Rusi, radili su za interese nekoga za strane u ovom slučaju i ako postoje ta lica, kažem da me do kraja ovog procesa ne bi iznenadilo da ta lica možda i saopšte imena ljudi iz Crne Gore, za koja su radila i sa kojima su organizovala lažni državni udar, od koga je koristi imala Demokratska partija socijalista i njen predsjednik. Dakle, Ananije Nikić je bio moj prevodilac, Ananije Nikić je član Nove srpske demokratije, o Ananiju Nikiću ja imam samo najbolja saznanja, nikakve loše namjere, da sam prepoznao kod njega, a to što ga je Mihailo Čadjenović po upustvima ili po naredjenju Andrije Mandića ili Milutina Djukanovića prebacio, Mihailo je juče vrlo precizno objasnio da je on vozač, vozio je od tačke A do tačke B i njegov posao kao vozača nije da se bavi obavještajnim radom da prikljuplja informacije i od onoga koga vozi da izvlači, činjenice kako bi nekoga obavještavao o tome. Dakle, ja sam 05.marta ujutro, odletio za Beograd, imao veoma važne sastanke u Beogradu i 05. marta naveče vratio se u Podgoricu. Samnom je bio u pratnji moj pratilac Dejan Gojković. Na aerodromu u Beogradu, čekao me je Mihailo Čadjenović koji je pošao 2 dana prije toga, i to su podaci koji su veoma važni. Kako je neko želio taj odlazak moj u Beograd, da upakuje i da spoji iskonstruisanu optužnicu suprotno nalazima i izjavama Slavka Nikića, da se sastanak sa lažnim Rusom i sa Ananijom NIkićem desio u proljeće u maju ili aprilu, ja mogu da pretpostavim. Postavljen je projekatni zadatak da Demokratski front treba da bude optužen, da Andrija Mandić treba da bude optužen, da treba da bude doveden na optuženičku klupu, da na taj način treba da se nanese politička šteta i u ovom političkom procesu ja se drugačije i ne mogu braniti osim činjenicama, političkim jer sam optužen kao političar. Ja nisam optužen da sam nešto ukrao, ja nisam ovdje optužen da sam prekršio zakon na neki drugi način, nego da sam svojim govorima, svojim djelovanjem i naravno svojim sposobnostima ekonoma kriminalne organizacije ili šefa voznog parka, slušajući precizno upustva Šišmakova i Popova, bio spreman da me ta dvojica ljudi dovedu na vlast u Crnoj Gori, da mi Crnu Goru predaju. Eto to su u suštini onako neke smiješne poruke, koje su mogle da se čuju i ne prvi put. Bilo je ovoga i ranije. U prošlosti Crne Gore, ali je danas i negdje na početku 21 vijeka, prosto nevjerovatno da i u tehnikama manipulacije, nije se napredovalo nego da su ostali na onom istom nivou od prije 110 godina. I ja bih volio da odnosi u Crnoj Gori budu drugačiji. Proći će i ovaj proces završit će se on ovako ili onako, odluka će biti ovakva ili onakva, to je ono što mene manje brine, ali volio bih da posledice ovog procesa ne budu kao posledice onog procesa od prije 110 godina. A posledice su bile tragične, jer su se zbog pogrešnih odluka, zbog iživljavanja na političkim protivnicima, narednih 20 godina, dugovi podmirivali na najsvirepiji način. Ono što ne treba da se desi sada u Crnoj Gori, što vjerujem da treba da napredujemo kao društvo, treba da imamo mjeru da iza svake odluke iza ovog svjedočenja moga stojim ja, materijalno, moralno, sa svom odgovornošću spreman na svaku sankciju, ako neko ima bilo kakve dokaze da mene, neki Šišmakov i Popov ne znam, ekipa neka koristila za njihove ciljeve, a za uzvrat da mi omoguće da budem vazal u Crnoj Gori, koju će slušati to što oni kažu, ako ima dokaz i ako tužilac može to da dokaže, ja znam pouzdano izuzev izmišljene i montirane optužnice, da i pored svjedoka saradnika koji je potpuno sumnjiv i problematičan, da s nikim od njih nismo imali veze ni ja, MIhailo Čadjenović ni Milan Knežević, to je važna činjenica za mene, a neće biti ni prvi put, ni zadnji put u Crnoj Gori, da neko slijedeći upustva, postupi onako kako je želio neki viši centar moći. No, što god dodje, ja sam mu naredan. Ja sam mu naredan, kao što ću mu svima biti naredan. Ono što je važno, sa tim bih želio da završim, ako sam nešto izostavio pošto nemam podsjetnik,vjerujem da će me advokati pitati, ono što je važno i o čemu sam razmišljao, Vi ste gospodjo sudija mene 17 puta prekinuli, postavljajući mi pitanja, nijeste mi dozvolili da iznesem činjenice, koje sam ja procjenjivao da su važne, to kidanje je uslovljavalo da moje izlaganje ne bude onako kako sam ja želio, vraćajući me stalno na konkretno nešto što je zapisano u ovom materijalu, ja ću zbog toga što ste uradili,neću odgovarati na pitanja suda.

Imao bih još nešto da dodam svojoj odbrani, dakle ovdje mi optuženi, osumnjičeni, okrivljeni i oni koji nas tjeraju gone, i žele da primijene pravdu, tako što će nam nanijeti nepravdu, mogu da misle o sebi što god hoće, mogu ja da mislim o sebi da sam najbolji političar, može neko da misli da je otac nacije, može neko da misli da je spasilac države.

Predsjednik vijeća:

Ovo nije odbrana, već govorite lično o vama i o nekom drugom, a ne znam na koga mislit sada, to nije odbrana.

Optuženi:

Samo da završim.

Predsjednik vijeća:

Recite.

Optuženi:

Ja mislim da svako o sebi može da misli što god hoće, ali vrijeme će pokazati sve, a za nevolju i za zlo od koje je navodno spašena Crna Gora, o strašnim grupama koje su vrebale da razore Crnu Goru. Vidite juče ili prekjuče u Americi kako zlo može da napravi jedan čovjek, dakle, nemojmo sebi da uzimamo za pravo bili tužioci, bili okrivljeni, da smo mi navodno nekim velikim akcijama i preduzimljivošću spriječili i spasili neko projektovano zlo.

Predsjednik vijeća:

To nije vaša odbrana. To nije odbrana.

Optuženi:

Ja to doživljavam kao težak napad na nevinost i to je sastavni dio moje odbrane, jer se ovdje kroz razne kozačke grupe, kroz razne četničke grupe, kroz razne gru grupe, pravi atmosfera u kojoj su svi krivi, a posebno oni koji se nalaze ovdje pred ovim sudom, a da su neki drugi veliki spasioci države. Čak i u istorijskim kontekstima, da su zaustavljeni ne bi.

Predsjednik vijeća:

Nemojte dovoljno je da se ne vraćamo na istorijske kontakte, nisam vam dozvolila tako da nećemo o tome. Ovo što ste rekli, ući će na zapisnik kao dio vaše odbrane.

Optuženi:

Da konstatujem da i u dopuni moje odbrane nijeste bili korektni, da mi nijeste dali pravo i ja završavam i više neću uzimati riječ.